Nýtt verk Sigurðar Pálssonar , Utan gátta , sem er sýnt í Kassanum í Þjóðleikhúsinu , hefur fengið virkilega fín viðbrögð gagnrýnenda eins og það á skilið . Þetta er dásamlegt verk , fyndið og furðulegt en sýnir okkur samt ofan í regindjúp mannlegrar reynslu , án þess að rembast nokkurn tíma . Að óreyndu hefði ég ekki ímyndað mér að hægt væri að skrifa svona verk – hvað þá setja það upp á eins hugmyndaríkan og frjóan hátt og Kristín Jóhannesdóttir hefur gert . Leikritið er frá hendi Sigurðar fyrir tvær raddir , óljósar að kyni og stöðu í veröldinni í tíma og rúmi , en sem eru fulltrúar okkar , þeirra sem ekki ráða neinu en feykjast til og frá undan pólitískum vindum og náttúruhamförum . Þetta er fólkið sem þolir allt , umber allt , bíður bara meðan stormurinn gengur yfir , kemur sér kannski í skjól , óttast og kvíðir , en er furðufljótt að jafna sig nóg til að fara að hugsa um eigin búksorgir , gantast og þrefa . Hinn eilífi maður , án takmarks og tilgangs , sem Steinn Steinarr orti svo vel um . Við getum öll heyrt til okkar sjálfra í þessum röddum . Snilld leikstjórans felst meðal annars í því að skipta replikkunum á fjóra leikara í stað tveggja sem jók mjög á fjölbreytni og vídd verksins . Þar að auki var sviðið frábærlega gert af Gretari Reynissyni , í senn einfalt og táknrænt , og búningarnir vel hugsaðir . Sýningin var óumræðilega fyndin og skemmtileg sem myndverk inni í þessari umgerð , leikurinn með innkomur og útgöngur leikaranna fjögurra var engu líkur . Sumar skyndimyndirnar reyndi maður að festa sér í minni til að geta kallað fram seinna , en fjöldi þeirra varð smám saman minninu ofviða . Það sem endanlega gerir þessa sýningu þó algert möst fyrir alla sem áhuga hafa á leikhúsi er sjálfur leikurinn – list leikarans á sviðinu . Þvílík færni sem þau sýna , svipbrigði , hreyfingar , kómísk og harmræn viðbrögð , takmarkalaus innsýn í verk höfundar . Við höfum tekist á um það hér á heimilinu hver beri af og ekki orðið sammála , enda hygg ég að hver einn og einasti áhorfandi eigi sér sinn eftirlætistúlkanda . Það er líka nóg að telja þau upp , við vitum öll hvað þau geta þegar þau gera sitt ýtrasta : Kristbjörg Kjeld , Arnar Jónsson , Ólafía Hrönn Jónsdóttir , Eggert Þorleifsson . Þetta er , elsku vinir , bara toppurinn . Fyrir alla muni : Ekki missa af þessari sýningu . Silja Aðalsteinsdóttir